*I nderuar rektor i Universitetit dhe kryetar i Senatit akademik, profesor Gjergji Mero!*

*Të nderuar anëtarë të Senatit akademik të Universitetit!*

*Të nderuar profesorë, kolegë, studentë e miq të pranishëm!*

*Ju falënderoj të gjithë që jeni sot këtu dhe e çmoj shumë këtë shprehje vlerësimi e nderimi për mua.*

*Falënderoj nga zemra veçanërisht Universitetin e Korçës, Senatin Akademik të Universitetit, Fakultetin e Edukimit dhe të Filologjisë, gjithë ata që shprehën vullnetin e mirë për këtë titull të lartë që po më jepet sot, si edhe Ministrinë e Arsimit e të Sportit për miratimin zyrtar. Falënderoj, gjithashtu, profesorët Gjergji Mero, Benita Stavre, Ali Jashari e Valter Memisha për fjalët e ngrohta që shqiptuan këtu për mua. Këtë vlerësim e kam ndier gjatë gjithë kohës që kam bashkëpunuar me Universitetin e Korçës. Këtu kam gjetur kolegë e miq dashamirës, auditorë të vëmendshëm e frymëzues. Auditorët kudo e kurdoherë kanë qenë edhe laboratorë prove për dijet e mia. Por ky auditor sot më emocionon edhe më shumë, sepse para jush po vlerësohem me notën më të lartë të Universitetit.*

*Jam i nderuar e krenar që titullin e lartë “Doctor Honoris Causa” e marr nga Universiteti juaj, universitet publik që mban lart emrin e Fan Nolit, të këtij personaliteti të shquar të kulturës e të letërsisë, historian, njohës e lëvrues i shkëlqyer i gjuhës shqipe, mjeshtër i penës e orator i magjishëm, përkthyes i paarritshëm, po ashtu figurë qendrore në shumë fusha të tjera të botës shqiptare, - politikan, shtetar, diplomat, dijetar, kryepeshkop e veprimtar i gjithanshëm për çështjen kombëtare. Por dhënien e këtij titulli të lartë e përjetoj njëherazi edhe si vlerësim që më bën Korça e korçarëve të shquar për qytetari, për kulturë e për fisnikëri.*

*Jam krenar, gjithashtu, që për këtë titull vij në radhë fill pas të madhit Dritëro Agolli, gjeniu i letrave shqipe, nderi e lavdia jo vetëm e Korçës, por e gjithë kombit tonë. Si të gjithë ju, edhe unë krenohem me Dritëronë e jam i nderuar të jem një nga admiruesit e miqtë e tij të shumtë.*

*Vlerësimi juaj i lartë do të jetë një shpërblim e gëzim edhe për familjen time, që më ka mbështetur, më ka nxitur dhe më ka bërë të mundur që unë t’i kushtoj më shumë kohë punës shkencore.*

*Jetën time e kanë pasuruar edhe shumë njerëz të tjerë, që më kanë ndihmuar e më kanë mbështetur. Mirënjohje të sinqertë e nderim të vaçantë kam për të gjithë ata, kudo ku janë, miq, shokë, kolegë, bashkëpunëtorë e bashkudhëtarë në rrugën e kërkimit shkencor, për të gjithë ata që i kanë dhënë më shumë kuptim jetës sime, frymëzim e dashuri njerëzore. Prandaj jam i vetëdijshëm se deri këtu, deri te ky titull i lartë që po më jepni, nuk kam mbërritur vetëm, në arritjet e mia e në këtë titull, bashkë me hulumtimet e studimet e mia, është shkrirë gjithçka që më kanë dhënë mësuesit e profesorët e mi ose që kam përfituar nga shumë vepra e studime gjuhësore të të tjerëve, nga shumë kolegë e studiues me të cilët kam bashkëpunuar.*

*Siç është zakoni në këso rastesh, ndoshta pritet ta mbyll këtë përshëndetje falënderimi, të shkurtër si kohë e si fjalë, por të mbushur pafund me mirënjohje për ju, me premtime e zotime për “punë të mëtejshme më të mëdha” e për “suksese të reja”, por nuk rrëmbehem ta bëj këtë, sepse nuk e di sa do të rroj e aq më pak sa do të jetoj. E sigurt është që, aq sa më bie në pjesë nga kjo botë, do ta pasuroj me të gjitha ato që e bëjnë njeriun të jetojë vërtet. Në moshën 80-vjeçare, pas 50 e ca vite punë, edhe të dua të rri duarkryq, nuk mundem dot më. Ja, shembull më të afërt kemi Dritëronë, i papushuar e i palodhur, e shumë të tjerë krijues shkencorë, letrarë e artistikë, aktivë edhe në moshë të thyer. Prandaj, në mbyllje, dëshiroj t’ju uroj me gjithë zemër të gjithëve: të rroni sa më gjatë, por edhe të jetoni sa më shumë.*

*Faleminderit!*